One koji se profesionalno ili u slobodno vrijeme bave trčanjem, oduševit će vijest da je od sada dostupna mobilna aplikacija uz koju mogu otkrivati znamenitosti grada bez zaustavljanja dok odrađuju svoj trening. Riječ je o SightRun koji će za početak nuditi dvije zagrebačke ture, no u timu se nadaju da će do kraja godine okupiti okruglih deset hrvatskih destinacija na aplikaciji.

Ljubitelji trčanja od sada mogu na posve nov način uživati u svojoj najdražoj aktivnosti istodobno otkrivajući grad i znamenitosti oko sebe. Za to se pobrinula četveročlana ekipa trkača koji su svoju strast spojili s turizmom i kreirali aplikaciju SightRun, novi turistički proizvod koji je od danas dostupan za Android uređaje.

Aplikacija će za početak nuditi trkače ture u Zagrebu pa će tako uz posjetitelje Zagreba, uz pomoć SightRuna gradom trčati i njegovi stanovnici. Zašto SightRun rješava jedan realan problem, objašnjava Sandra Bortek, jedna od osnivačica SightRuna.

Mnogi trkači često putuju, ali rijetko imaju vremena za klasične ture, dok gotovo nikad ne propuštaju odraditi trening. Upravo ovdje im pomaže SightRun aplikacija. Skratili smo im vrijeme istraživanja destinacije, čitanja vodiča, proučavanja rute te im dali mogućnost da ih aplikacija provede kroz grad bez da moraju zaviriti u mobitel ili kartu. Ako zavole aplikaciju u svom gradu, sigurno neće moći bez nje ni na putovanju.

Dvije zagrebačke ture

Dok je Sandra zadužena za marketing i promociju, ostali članovi tima su se pronašli u drugim područjima. Hrvoje Horvat vodi razvojni tim aplikacije, Ivan Videk je zadužen za razvoj sadržaja unutar tura, a Tamara Markotić radi na prodaji i prati poslovanje tvrtke. Tim je za početak pripremio dvije zagrebačke ture koje su već testirane na trkačima. Jedna obuhvaća centar grada s njegovim glavnim znamenitostima, a druga Savski nasip i Bundek. Baš je ova druga zamišljena kao run like a local tura, ističe Sandra. Što će trkači pronaći na rutama, željela je da ostane iznenađenje, ali poznato nam je da ih čeka jedna lijepa priča o Zagrebu na Savi.

Aplikacija i ture su trenutno besplatne za korisnike, a želja tima je da tako i ostane. Međutim, poslovni model izgrađen je oko sponzora ture. Sponzor ture je onaj koji želi svoju destinaciju, grad ili hotel predstaviti trkačima. Sponzor može naručiti i turu koja će biti dostupna samo za njegove goste ili pak odrediti da se kroz sadržaj ture promovira njegov proizvod ili usluga. Sandra i njezini kolege su za sada usmjereni na Hrvatsku, ali očekuju širenje i na destinacije u inozemstvu.

Voljeli bismo potaknuti trkačku zajednicu da sudjeluje u kreiranju tura za svoje destinacije kroz platformu koju razvijamo. Kako ćemo znati je li tura dobra? To će biti ocjena korisnika. Ako ste jako dobar kreator tura, tada imate mogućnost da se ista ponudi kroz naplatu, a vi ostvarite proviziju. Vjerujemo da ovo isto tako može biti dobar poticaj ne samo za razvoj tura, već i za promociju istih.

Dobar pitch je kada i netrkači požele trčati

SightRun je pobijedio i na natjecanju u pitchu u sklopu ovogodišnje konferencije Women Invest. Trkačima nije bilo teško “omađijati” potencijalne investitorice jer, kako kaže Sandra, “u startup svijetu svi imaju iskrenu želju da vam pomognu”, a imali su i odličnu prezentaciju. Svejedno ju je iznenadila podrška i pohvale publike nakon proglašenja pobjednika.

Uvijek me oduševi kada SightRun projektom zainteresiramo i netrkače pa čak i u toj mjeri da požele trčati.

Konferencije je općenito dobro posjećivati i stoga što uvijek možete saznati nešto novo ili doći do novih kontakata. Ipak, pitch nije vrijeme i mjesto za improvizaciju.

Kada imamo priliku za pitch uvijek pristupamo profesionalno i pripremamo se. Često su pitchevi ograničeni vremenom – 2, 3 ili 5 minuta. Nemate vremena za improvizaciju i jednostavno morate biti fokusirani i strukturirani u pripremi. Dakako, puno je lakše kada već odradite nekoliko pitcheva, pa s vremenom i trema nestane.

“Nikad ne pitajte prijatelje što misle o vašoj ideji”

Često je veći problem startupa pronaći stvarni problem koji treba riješiti nego pronaći dobro rješenje. Srećom, Sandra ima mnogo savjeta za mlade koji žele pokrenuti nešto svoje.

Mi smo kao tim mnogo toga naučili kroz Startup Factory Zagreb i to je zaista jedno neprocjenjivo iskustvo. Danas znamo koliko je testiranje važno pa bi to bio jedan od savjeta – testiraj, testiraj, testiraj. Odlična ideja ne znači da će projekt uspjeti, osobito ako nemate dobar tim. I još nešto – nikad ne pitajte prijatelje što misle o vašoj ideji. Vjerojatnost da će reći da im je ideja odlična vrlo je velika, što ne znači da zaista i jest. Iako smo obično zaljubljeni u svoje ideje, treba biti realan i upitati se – je li to što radimo zaista nekome potrebno i rješava li stvarni problem.

Nakon izlaska aplikacije i predstavljanja zagrebačke ture, Sandra najavljuje skoro dodavanje novih hrvatskih destinacija, a vrlo brzo bi trebale uslijediti i one inozemne. Ovaj period će iskoristiti za razvoj novih funkcionalnosti unutar same aplikacije te razgovore s potencijalnim investitorima.Također, vrlo brzo je u planu i iOS aplikacija.

Sve novosti o aplikaciji možete pratiti na službenoj stranici ili putem Facebooka. A sve Zagrepčane kao i one koji namjeravaju ljeto provesti u glavnome gradu potičemo da iskoriste lijepo vrijeme za rekreaciju, isprobaju aplikaciju i, naravno, jave svoje dojmove. 😉